སྲོང་བཙན་གོང་གི་ལོ་ཚིགས་དང་དོན་རྐྱེན་འགའ་ཞིག ~ 117 ~ སྲོང་བཙན་སྒམ་པོའི་གོང་གི་དུས་རབས་ལོ་ཚིགས་དང་
དོན་རྐྱེན་འགའ་ཞིག་ལ་དཔྱད་པ།  དེང་དུས་ལོ་རྒྱུས་སྨྲ་བ་ཁག་ཅིག་གིས་སྲོང་བཙན་གོང་གི་བོད་ཀྱི་ལོ་རྒྱུས་དེ་དག་ལྷ་སྒྲུང་དང་།  གཏམ་རྒྱུད་ཀྱི་རྣམ་པ་ལྟ་བུ་ཞིག་ལས་མེད་སྟབས་གཏམ་རྒྱུད་ཀྱི་དུས་རབས་དང་།  སྲོང་བཙན་ནས་བཟུང་ཁུངས་ལྡན་ལོ་རྒྱུས་ཀྱི་ཡིག་ཆ་ཡོད་པས།  ལོ་རྒྱུས་དངོས་ཀྱི་དུས་རབས་ཀྱི་འགོ་ཚུགས་པ་ཡིན་ཞེས་བཤད་འདུག་པ་དེ་ནི་བོད་ཀྱི་ཡིག་ཚང་མང་པོ་ཞིག་ཀློག་མ་ཐུབ་པ་དང་།  མ་མཐོང་བའི་སྐྱོན་ཡིན་པར་སྙམ།   སྲོང་བཙམ་སྔོན་གྱི་ལོ་རྒྱུས་དེ་དག་ལྷ་སྒྲུང་གི་རྣམ་པ་དང་འདྲེས་དྲགས་པས་དཔྱད་གཞིའི་རིན་ཐང་མེད་པ་ཞིག་ཡིན་ཞེ་ན།  འོ་ན་རྒྱ་བལ་གྱི་བཙུན་མོ་གཉིས་འོད་དུ་ཞུ་ནས་སྲོང་བཙན་ལ་ཐིམ་ཞིང་།  སྲོང་བཙན་འོད་དུ་ཞུ་ནས་ལྷ་ལ་ཐིམ་ཚུལ་དང་།  བསམ་ཡས་གཙུག་ལག་ཁང་བཞེངས་པའི་སྐབས་སུ་ལྷ་འདྲེ་རྣམས་ཀྱིས་ལས་ཀ་བྱས་ཚུལ་སོགས།  ལྷ་སྒྲུང་གི་རྣམ་པ་དེ་སྲོང་བཙན་གྱི་སྔོན་དང་རྗེས་སུ་བྱུང་བའི་ལོ་རྒྱུས་ཁག་ལ་མང་ཉུང་མེད་པ་ཞིག་བྱུང་འདུག་པས།  དེ་ལྟར་ན་བོད་ཀྱི་ལོ་རྒྱུས་དེབ་ཐེར་ཐམས་ཅད་དཔྱད་གཞིའི་རིན་ཐང་མེད་པར་ཁས་ལེན་དགོས་འདུག་པས་དེ་ལས་མཚང་ཆེ་བ་ཅི་ཡོད།  ལྷ་སྒྲུང་གི་རྣམ་པ་ལྟ་བུའི་བཤད་སྲོལ་དེ་དག་ནི་བོད་ཡུལ་གཅིག་པུ་ཙམ་མ་ཡིན་པ་འཇིག་རྟེན་གྱི་ཡུལ་གྲུ་ཀུན་ལ་ཁྱད་མེད་དུ་བྱུང་འདུགཀྲུང་གོའི་ལོ་རྒྱུས་རིག་པའི་མཁས་དབང་།  སྐུ་ཞབས་ཅན་པའེ་ཙན་ལགས་ཀྱིས་བརྩམས་པའི་ཀྲུང་གོའི་ལོ་རྒྱུས་སྤྱི་དོན།  ཞེས་པ་ལས་རང་རྒྱལ་གྱི་གནའ་བོའི་ཡིག་ཆའི་ནང་དུ་ལོ་རྒྱུས་ཀྱི་གཏམ་རྒྱུད་མང་པོ་ཞིག་ཉར་ཚགས་བྱེད་ཐུབ་ཡོད་པ།  དེ་དག་གིས་ཀྱང་བསྐལ་པ་ཡ་ཐོག་གི་ཀྲུང་གོའི་ལོ་རྒྱུས་རྣམ་པ་རགས་ཙམ་སྟོན་ཐུབ་ཀྱི་ཡོད་པ་རེད་ཅེས་གསུངས་ནས།  དཔེ་རྙིང་ནང་གི་གཏམ་རྒྱུད་ཁ་ཤས་དྲངས་ཏེ་ཀྲུང་གོའི་གནའ་བོའི་ལོ་རྒྱུས་ལ་འགྲེལ་བཤད་གནང་ཡོད་པ་ལྟར།  ང་ཚོ་བོད་ཀྱི་དཔེ་རྙིང་དག་ལས་ཀྱང་།  ལྷ་སྒྲུང་དང་གཏམ་རྒྱུད་སོགས་དང་ཅུང་ཟད་འདྲེས་པའི་གནའ་རབས་ཀྱི་ལོ་རྒྱུས་སྐོར་མང་པོ་ཞིག་མཐོང་རྒྱུ་ཡོད་པ་འདི་རྣམས་ནི་གནའ་རབས་བོད་ཀྱི་ལོ་རྒྱུས་ཞིབ་འཇུག་བྱེད་པ་ལ།  བླ་ན་མེད་པའི་དཔྱད་གཞའི་རིན་ཐང་ལྡན་པ་རེད་སྙམ།
གཅིག། བསྐལ་པ་ཡ་ཐོག་གམ་གདོད་མའི་སྤྱི་ཚོགས་ཀྱི་སྐོར།  དེང་སྐབས་འཛམ་གླིང་རྒྱལ་ཁབ་ཐམས་ཅད་ཀྱི་མཁས་པ་རྣམས་ཀྱིས་འཇིག་རྟེན་འདིར་འགྲོ་བ་མིའི་རིགས་བྱུང་ནས།  ལོ་ངོ་ས་ཡ་གསུམ་ལ་ཉེ་བའི་ལོ་རྒྱུས་ཡོད་པ་ངོས་འཛིན་གནང་ཡོད་པ་དང་།  རང་རེ་ཀྲུང་གོའི་ལོ་རྒྱུས་ལ་ཆ་མཚོན་ནས་བཤད་ན་ཡུན་ནན་ཞིང་ཆེན་གྱི་ཡོན་མོའི་ས་ཁུལ་དུ་སྤྲ་མི་བྱུང་ནས་ལོ་ངོ་ས་ཡ་གཅིག་དང་བདུན་འབུམ་ལྔ་ཁྲི་ལྷག་ཙམ་བྱུང་ཡོད་པ།  པེ་ཅིན་གྱི་གནའ་མི་བྱུང་ནས་ལོ་ངོ་ལྔ་འབུམ་ལྔ་ཁྲི་ལྷག་ཙམ་གྱི་ལོ་རྒྱུས་ངོས་འཛིན་གནང་ཡོད་ཅིང་།  གདོད་མའི་མི་རྣམས་ལ་རང་བྱུང་ཁམས་ཀྱི་ནུས་པ་བེད་སྤྱོད་བྱེད་ཐུབ་པའི་ཤེས་ཡོན་མེད་སྟབས།  འཚོ་བ་ཧ་ཅང་སྐྱོ་བོ་ཡིན་པ།  མི་བཅུ་ཚོ་ཁ་ཤས་ཕྱོགས་གཅིག་ཏུ་བསྡོམས་ནས་ཚོ་ཤོག་ཆུང་ངུ་རེ་བྱས་ཏེ་རི་བོའི་ཞོལ་དང་།  རྒྱ་མཚོའི་འགྲམ།  ནགས་ཀླུང་གི་ཁྲོད་སོགས་སུ་འཁྱར་ཏེ།  དབྱུག་པ་དང་རྡོ་སོ་ཙམ་གྱི་ལག་ཆ་ལ་བརྟེན་ནས་རི་དྭགས་རྔོན་པ་དང་།  ཤིང་འབྲས་ཟ་བ་བཅས་ཀྱི་འཚོ་བ་སྤྱད་པ་དང་།  བསྐལ་པ་ཡ་ཐོག་གི་སྤྱི་ཚོགས་ནང་དུ་མི་རྣམས་ཀྱིས་དུས་ཡིན་རིང་པོར་དཀའ་སྤྱད་ཀྱི་ངལ་རྩོལ་བྱས་ཏེ་རང་བྱུང་ཁམས་དང་འཐབ་རྩོད་བྱས་པའི་ཉམས་མྱོང་མང་བོ་ཞིག་བསགས་ཡོད་པར་བརྟེན།  རིམ་བཞིན་ཐབས་ཤེས་དང་ལག་རྩལ་ལ་ཡར་རྒྱས་བྱུང་སྟེ།  ལག་ཆ་མཚོན་ཆ་ཅུང་ཟད་རེ་བཟོ་ཐུབ་པར་བྱུང་བས་འཚོ་བ་ཡང་རིམ་བཞིན་དུ་ཡར་རྒྱས་བྱུང་ཡོད་པ་ངོས་འཛིན་གནང་།  བོད་ཀྱི་ལོ་རྒྱུས་དེབ་ཐེར་ཁག་ལས་ཀྱང་སྤྲ་མི་རྣམས་ཀྱིས་ཐོན་སྐྱེད་ཀྱི་ནུས་ཤུགས་དམའ་བའི་སྤྱི་ཚོགས་ནང་།  དཀའ་སྡུག་ཆེ་བའི་འཚོ་བ་སྐྱེལ་ཚུལ་འཁོད་ཡོད་པ་དཔེར་ན།  《 ཆོས་འབྱུང་མཁས་པའི་དགའ་སྟོན་》 ལས།  ལོ་ཏོག་ཟོས་པས་དེ་ཀུན་མི་ཉིད་གྱུར།  །  མ་སྨོས་འབྲུ་ཟ་གོས་སུ་ཤིང་ལོ་གྱོན།  །  ནགས་ན་རི་དྭགས་ལྟ་བུར་གནས་པ་ཡི།  །  ཀློ་དང་མོན་ལྟར་སྤྱོད་པས་བོད་ཡུལ་གང་།  །  ཞེས་པ་ཚན་རིག་གི་ལྟ་བ་དང་ཆེས་མཐུན་པར་གསུངས་ཡོད་པ་མ་ཟད།  གཞན་ཡང་ལྷ་སྒྲུང་གི་རྣམ་པ་དང་ཅུང་ཟད་འདྲེས་པ་དཔེར་ན།  རྒྱལ་རབས་གསལ་བའི་མེ་ལོང་ལས།  འགྲོ་བ་རིགས་དྲུག་ནས་འཕོས་པའི་སྤྲེའུ་ཕྲུག་དྲུག་བྱུང་བ་དེ་དག་ཕ་སྤྲེའུ་བྱང་ཆུབ་སེམས་དཔའ་དེས།  ཤིང་ཐོག་མོད་པའི་ནགས་ཁྲོད་ཅིག་ཏུ་བསྐྱལ་ནས་ལོ་གསུམ་བཞག་གོ།  ལོ་གསུམ་ལོན་པ་དང་སྤྲེའུ་བྱང་ཆུབ་སེམས་དཔའ་བལྟ་རུ་ཕྱིན་པས།  ལས་ཀྱི་དབང་གིས་སྤྲེའུ་ཕྲུག་ལྔ་བརྒྱར་འཕེལ་ནས་ཤིང་ཐོག་རྣམས་ཟད།  གཞན་ཟ་རྒྱུ་མེད་ནས་ཕ་མས་ཅི་ཡང་མ་ཟོས་ཀྱང་སྤྲེའུ་ཕྲུག་རྣམས་ལག་པ་གདེངས་ལ་ཉམ་ཐག་གི་སྐད་ཕྱིན་ནས་འཕགས་པ་ལ་ཞུས་པ་སོགས་འཁོད་ཡོད་པ་འདི་དག་གིས་ཀྱང་གདོད་མའི་སྤྱི་ཚོགས་ཀྱི་ནང་དུ་བོད་མིས་འཚོ་བ་སྤྱོད་ཚུལ་གྱི་རྣམ་པ་རགས་ཙམ་ཞིག་མཚོན་ཐུབ་ཡོད།  ང་ཚོས་ལོ་ངོ་སྟོང་ཕྲག་གི་གོང་དུ་བཤད་པའི།  སྤྲ་དང་སྤྲེའུ་འདུས་པ་ལས་མི་བྱུང་ཡོད་ཚུལ་དང་།  དབྱིན་ཇིའི་མཁས་པ་ཏར་ཝུན་གྱིས་སྤྱི་ལོའི་དུས་རབས་བཅུ་དགུ་བའི་ནང་དུ་བཤད་པའི་སྤྲ་ལས་མི་བྱུང་ཚུལ་གཉིས་ལ་རིག་པའི་འགྲོ་ཕྱོགས་ཀྱི་རྩ་བའི་ཆ་ནས་བཤད་ན་ཁྱད་པར་མེད་ཀྱང་།  བཤད་ཚུལ་གྱི་ཆ་ནས་ཚན་རིག་གི་དཔང་རྟགས་ཆེ་ཆུང་ཡོད་པ་ནི།  སོ་སོའི་དུས་སྐབས་སུ་སྤྱི་ཚོགས་འཕེལ་རྒྱས་ཀྱི་ཚད་གཞི་མི་འདྲ་བའི་དབང་གིས་བྱུང་བ་ཡིན་པ།  བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ་ལས་གསལ་བ་ལྟར་རེད།  འོ་ན་དབྱིན་ཇིའི་མཁས་པ་ཏར་ཝུན་ལགས་ཀྱིས་དུས་རབས་བཅུ་དགུ་པའི་ནང་དུ་བཤད་པའི་ལྟ་བ་དེ་དེང་དུས་འཛམ་གླིང་ན།  ཡོངས་གྲགས་སུ་ཆགས་ཡོད་ལ།  བོད་མིས་བཤད་སྲོལ་དེ།  ཡོངས་གྲགས་སུ་ཁྱབ་མི་ཐུབ་པའི་རྒྱུ་མཚན་ཅི་ཞེ་ན།  དེ་ལ་གཙོ་བོའི་འགོག་རྐྱེན་གཉིས་ཏེ།  ༡བོད་ཡུལ་འདིར་ས་ཁད་མཐོ་ལ་གྲང་ལྷགས་ཆེ་བ་དང་།  འགྲིམ་འགྲུལ་སྟབས་མི་བདེ་བ།  གྲོང་སྡེ་ཁ་འཐོར་བ་བཅས་ཀྱི་དབང་གིས།  ཕྱི་ཕྱོགས་ཀྱི་མི་རྣམས་འགྲོ་འོང་ཉུང་བ་དང་།  ཤེས་བྱ་རིག་གནས་སྐོར་ལ་ཕན་ཚུན་ལབ་གླེང་བྱེད་རྒྱུའི་གོ་སྐབས་དེ་ལས་ཀྱང་དཀོན་པོ་ཡིན་པ་རེད།  ༢བོད་རང་གི་ཡུལ་གྱི་མཁས་པ་རྣམས་ཀྱིས་རང་རིགས་ཀྱི་ལོ་རྒྱུས་དང་།  ཤེས་རིག་ལག་རྩལ་བཅས་ཀྱི་སྐོར་ལ།  དྲིལ་བསྒྲགས་བྱེད་རྒྱུ་དེ་རང་གི་ལུང་བ་དང་གྲོང་སྡེའི་ནང་ལའང་ཚོད་འཛིན་གྱི་སྒོ་ནས་བྱེད་པ་ཙམ་ལས།  ཕྱི་ཕྱོགས་སུ་དྲིལ་བསྒྲགས་བྱེད་རྒྱུའི་གོམས་སྲོལ་དེ་བས་ཀྱང་མེད་སྟབས།  གནའ་མི་རྣམས་ཀྱིས་གསར་གཏོད་གནང་བའི་ཤེས་རིག་གི་སྐོར་རྣམས།  ཡིག་ཐོག་ཏུ་འཁོད་ཐུབ་ཙམ་ལས་དྲིལ་བསྒྲགས་དང་དར་སྤེལ་ཆེ་བ་ཞིག་བྱུང་མེད་པ་དང་།  ལྷག་པར་དུ་སངས་རྒྱས་ཆོས་ལུགས་བོད་དུ་དར་བ་ནས།  བཟུང་བོད་ཀྱི་མཁས་པ་ཚོས་བློ་སྟོབས་གང་ཡོད་ཀྱི་རྩལ་ཕྱུང་ནས་འཆད་རྩོད་རྩོམ་གསུམ་སོགས་ཆོས་དང་འབྲེལ་བ་ཡོད་པའི་བྱ་བ་ཁོ་ནས་དུས་འདའ་བར་མཛད་དེ་གནའ་རབས་ཀྱི་ལོ་རྒྱུས་དང་ལག་རྩལ་སྐོར་གྱི་ཤེས་རིག་གི་ཡིག་ཆ་དེ་དག་ཇེ་ཉུང་དུ་སོང་བ་མ་ཟད།  འགའ་ཞིག་རྩ་བརླག་དང་རྒྱུན་ཆད་དུ་འགྲོ་བཞིན་ཡོད་པ་དཔེར་ན།  དེང་དུས་བོད་ཡུལ་ཁོ་ན་ལས་མཐོང་རྒྱུ་མེད་པའི་རིན་པོ་ཆེ་གཟི་ཞེས་པ་དེ་རྒྱུ་ཆ་གང་གིས་བཟོས་པ།  བཟོ་སྟངས་གང་འདྲ་ཡིན་པ་སོགས་ཀྱི་ཤེས་བྱ་སྐོར་རྩ་བ་ཉིད་ནས་བརླགས་ཟིན་པ་མ་ཟད།  དཔལ་མགོན་འཕགས་པ་ཀླུ་སྒྲུབ་ལ་ཀླུ་ཡིས་ཕུལ་ཡོང་བའི་ནོར་བུ་ཡིན་ཞེས་སངས་རྒྱས་ཆོས་ལུགས་དང་འབྲེལ་བའི་ཕྱི་ཤུན་མཛེས་པོ་ཞིག་གཡིས་གཡོགས་ཤིང་དད་པ་བརྟན་པོ་ཞིག་གིས་ཁ་བསྡམས་ནས་མགུལ་དུ་བསྐོན་ཏེ་གཉིད་ལ་ཡུར་ཡོད་པ་འདི་ལྟ་བུ་རེད།  གཞན་ཡང་བོད་ཀྱི་དཔེ་རྙིང་རྣམས་ལ་འཁོད་པའི་བསྐལ་པ་ཡ་ཐོག་གི་འབྱུང་ཁུངས་བཤད་པ་རླངས་ཀྱི་པུ་ཏི་བསེ་རུ་ལས།  འབྱུང་བ་ལྔ་ཡི་སྙིང་པོ་ལས་སྲིད་པའི་སྒོ་ང་ཆགས་ཏེ།  དེ་ལས་རིགས་དྲུག་གི་སེམས་ཅན་བྱུང་ཚུལ་གསུངས་པ་ཞིབ་འཇུག་གནང་བའི་བརྒྱུད་རིམ་ནང་དགོས་མཁོ་ཡོད་པའི་དཔྱད་གཞི་ཞིག་ཏུ་མཐོང་སྟེ།  དེང་དུས་ཚན་རིག་པ་རྣམས་ཀྱིས་སྲོག་ཆགས་ཀྱི་ཐོག་མ་གྲུབ་ཚུལ་དེ་རྡུལ་ཕྲ་ཕུང་མང་པོ་ཞིག་ཚོགས་ནས།  དེ་ལ་རང་བྱུང་ཁམས་ཀྱི་བརླན་དྲོད་སོགས་ཀྱི་རྒྱུ་འབྱུང་བ་ཞེས་པ་དེའང་ས་རྡུལ།  ཆུ་རྡུལ།  མེ་རྡུལ།  རླུང་རྡུལ།  དབྱིངས་བཅས་ངོ་བོ་དང་།  བྱེད་ལས་ཐ་དད་པའི་རྡུལ་ཕྲན་ཕྱོགས་ཀྱི་ཆ་མེད་དེ་དག་ལ་ཟེར་ཞིང་ཡོད་པ་རེད།  དེ་ལྟར་འབྱུང་བའི་རྡུལ་རིགས་མི་འདྲ་བ་དུ་མ་ཚོགས་པའི་རྒྱུ་རྐྱེན་ལ་བརྟེན་ནས།  སྲོག་ཆགས་ཀྱི་དངོས་པོ་བསྐྱེད་ནུས་པ་ནི་དངོས་པོའི་ཆོས་ཉིད་ཅིག་ཡིན་ཏེ།  དཔེར་འབྱུང་རྡུལ་དུ་མ་ཚོགས་པའི་ཕ་མའི་ས་བོན་གཉིས་ལྷན་ཅིག་ཏུ་འདུས་པ་ལ།  མའི་ལུས་ཀྱི་དྲོད་དང་ཁ་ཟས་སོགས་ཀྱིས་རྐྱེན་བྱས་ཏེ་མངལ་གནས་དེ་ཉིད་རིམ་བཞིན་ནུར་ནུར་བོ་དང་།  ཞོ་ཆགས་པ་ལྟ་བུ་དང་།  གོར་གོར་མེ་མེར་ལ་སོགས་པའི་རྣམ་པར་འགྱུར་ཏེ་མཐར་སྲོག་ཆགས་ཀྱི་རྣམ་པར་གྱུར་བ་རེད།  དེ་ཡང་རྒྱུ་རྐྱེན་མི་འདྲ་བའི་དབང་གིས་བྱ་ཡི་ཁོངས་སུ་སྒོ་ངར་ཆགས་པ་དང་།  མི་སོགས་སྲོག་ཆགས་གཞན་གྱི་ཁོངས་ནས་རིགས་མཐུན་གྱི་རྣམ་པར་ཡོང་ཡོད་པ་འདི་དག་ལ་བརྟགས་ན།  སྲོག་ཆགས་རིག་པ་ལ་ཞིབ་འཇུག་གནང་བའི་ཚན་རིག་པ་རྣམས་ཀྱིས།  ལོ་ངོ་ཉིས་སྟོང་ལྷག་གི་ལོ་རྒྱུས་ལྡན་པའི་བོན་གྱི་ལྟ་བ་འདི་ལ་ཐུགས་དཔྱད་རེ་གནང་འོས་པར་སྣང་།
གཉིས།  མངའ་མཛད་ཐོག་མར་བྱུང་ཚུལ་གྱི་སྐོར།  མངའ་མཛད་ཐོག་མར་བྱུང་བ་ཞེས་པ་ནི་མི་ཡིས་མི་ལ་དབང་བསྒྱུར་བྱེད་པའི་དུས་རབས་ཀྱི་འགོ་ཚུགས་པ་ལ་ཟེར།  དེ་ནི་བསྐལ་པ་ཡ་ཐོག་གམ་གདོད་མའི་སྤྱི་ཚོགས་ཀྱི་མཇུག་རྫོགས་ནས།  བྲན་གཡོག་ལམ་ལུགས་ཀྱི་འགོ་ཚུགས་པའི་དུས་རབས་སུ་བྱུང་ཡོད་ལ།  རང་རེ་བོད་ཀྱི་ཡུལ་འདིར་མངའ་མཛད་ཐོག་མར་བྱུང་ཚུལ་བོད་ཀྱི་ཡིག་ཆ་རྙིང་པ།  བཀའ་ཐང་སྡེ་ལྔ་དང་རྒྱ་བོད་ཆོས་འབྱུང་རྒྱས་པ།  མཁས་པའི་དགའ་སྟོན།  བོན་གྱི་བསྟན་འབྱུང་ཕྱོགས་བསྡུས་སོགས་སུ་འཁོད་པའི་ལོ་རྒྱུས་ཀྱི་སྡོམ་ཚིག་ལས་བོད་ཀྱི་ལོ་རྒྱུས་དེ་གདོད་མའི་སྤྱི་ཚོགས་ནས་བྲན་གཡོག་ལམ་ལུགས་བརྒྱུད་དེ་བྱུང་ཚུལ་དང་།  སྐབས་སོ་སོའི་མི་སེར་གྱི་འཚོ་བའི་རྣམ་པ་རགས་རིམ་ཙམ་ཤེས་རྟོགས་བྱེད་ཐུབ།  བོད་ཀྱི་ཡུལ་འདིར་རྒྱལ་པོ་གཉའ་ཁྲི་བཙན་པོ་ནས་གླང་དར་མའི་བར་ཧ་ལམ་ལོ་ངོ་གཅིག་སྟོང་ལྷག་ཙམ་གྱི་རིང་ལ་མི་ཚང་གཅིག་གི་རུས་རྒྱུད་ཀྱིས།  བར་མ་ཆད་པར་དབང་བསྒྱུར་བྱས་ཡོད་སྟབས།  སྲོང་བཙན་གོང་གི་རྒྱལ་རབས་རྣམས་ཀྱིས་དར་སྤེལ་གནང་བའི་བོན་གྱི་ཤེས་རིག་གི་རིག་གཞུང་དེ་དག། རྒྱལ་རབས་རྗེས་མ་རྣམས་ཀྱི་སྐབས་སུ་མེ་ལ་བསྲེག་པ་དང་།  མཆོད་རྟེན་འོག་ཏུ་གནན་པ་སོགས་ཐབས་ཅི་དྲག་གིས་མེད་པར་བྱེད་རྒྱུའང་ཆབ་སྲིད་ཀྱི་འོས་འགན་ཞིག་བབས་ཡོད་ནའང་།  མེས་པོ་གོང་མ་རྣམས་ཀྱི་མཚན་བྱང་དང་།  མཛད་རྗེས་རགས་རིམ་ཙམ་འདོར་ཐབས་མེད་པར་ཡིན་སྟབས།  རང་རེའི་ལོ་རྒྱུས་ཀྱི་ཡིག་ཚང་རྣམས་སུ་འཁོད་ཡོད་པ་རེད།  འདིར་གཉའ་ཁྲི་བཙན་པོ་ནས་གནམ་རི་སྲོང་བཙན་བར་གྱིས་དབང་བསྒྱུར་མཛད་པའི་བོད་ཡུལ་ཞེས་པ་དེ་ནི།  དེང་དུས་ཀྱི་ལྷོ་ཁའི་ཕྱོགས་དང་དེའི་ཉེ་སྐོར་གྱི་ས་ཁུལ་ཁ་ཤས་ཤིག་ལ་ཟེར་ཞིང་ཡོད་པ་འདྲ།  སྟོད་ཀྱི་མངའ་རིས་སྐོར་གསུམ་སོགས་ཞང་ཞུང་གི་ཡུལ་དང་སྨད་མདོ་ཁམས་ཀྱི་ཡུལ་གྲུ་རྣམས་ལ་ཚོ་ཤོག་རེ་ལ་དཔོན་མགོ་རེས་དབང་བསྒྱུར་བྱས་ཏེ་གནས་ཡོད་ཚུལ།  བོད་ཀྱི་ལོ་རྒྱུས་དེབ་ཐེར་ཁག་དང་ལྷག་པར་དུ་ཏུན་ཧོང་གི་ཡིག་ཆ་རྣམས་ལས།  ཡབ་གནམ་རི་སྲོང་བཙན་གྱི་སྐབས་སུ་དབུས་ཕྱོགས་ཀྱི་ཟིང་པོ་རྗེ་དང་།  གཙང་གི་རྒྱལ་པོ་མར་མུན།  དྭགས་པོ་ས་ཁུལ་སོགས་མངའ་ཁོངས་སུ་བཅུག་སྟེ་བོད་ཁམས་ཡོངས་རྫོངས་གཅིག་གྱུར་བྱེད་པའི་རྨང་གཞི་ཙམ་བཏིངས་པའི་རྣམཔ་དང་།  ཆོས་རྒྱལ་སྲོང་བཙན་སྒམ་པོའི་སྐབས་སུ་སྟོད་ཀྱི་མངའ་རིས་ནས་སྨད་ཀྱི་མདོ་ཁམས་བར་དུ་གནས་པའི་བོད་མི་ཡོངས་རྫོགས་གཅིག་གྱུར་བྱས་ཏེ་བོད་ཀྱི་ཡུལ་ཁམས་ཞེས་པ་འདི་བྱུང་ཡོད་པ་གསལ་བར་འཁོད་འདུགདེ་ལྟར་བོད་ཁམས་གཅིག་གྱུར་བྱས་པ་ནས་བཟུང་བོད་ཡུལ་སྟོད་སྨད་བར་གསུམ་གྱི་ཆབ་སྲིད་དང་།  རིག་གནས་ཐམས་ཅད་ཆུ་དང་།  འོ་མ་འདྲེས་པ་ནང་བཞིན་གྱི་འབྲེལ་བ་གྲུབ་སྟབས།  དེ་ནས་བཟུང་བོད་ཡུལ་སྟོད་སྨད་བར་གསུམ་གྱི།  ལོ་རྒྱུས་ཐམས་ཅད་དཀྱུས་གཅིག་ཏུ་བཀོད་ཡོད་པ་རེད།  འོན་ཀྱང་བོད་ཁམས་གཅིག་གྱུར་མ་བྱུང་བའི་སྔོན་གྱི་ཡུལ་གྲུ་སོ་སོ་དང་འབྲེལ་བའི་ལོ་རྒྱུས་རེ་ཡོད་སྲིད་ཀྱང་།  དེང་འདིར་མཐོང་རྒྱུ་ཡོད་པ་ནི་ཞང་ཞུང་གི་ཤེས་རིག་དང་ལོ་རྒྱུས་ཁོ་ན་ཙམ་དུ་ཟད།  ཞང་ཞུང་ཡུལ་དུ་བོན་གྱི་སྟོན་པ་གཤེན་རབ་བྱོན་ནས་བོན་དང་རིག་གནས་མང་པོ་ཞིག་དར་སྤེལ་བྱས་སྟབས།  བོད་ཀྱི་རིག་གནས་ལ་དར་རྒྱས་བྱུང་སྔ་ཤོས་དེ་སྟོད་ཀྱི་མངའ་རིས་སྐོར་གྱི་ཡུལ་འདི་ཡིན་པར་ངེས།   གོང་གསལ་ཆོས་འབྱུང་ཁག་གི་ཚིག་དོན་དག་ལ་དཔྱད་ན།  གཉའ་ཁྲིའི་གོང་དུ་བྱུང་བའི་མངའ་མཛད་གནོད་སྦྱིན་དང་།  བདུད་དང་།  སྲིན་པོ་ལ་སོགས་པ་འདི་དག་དུས་རབས་ཀྱི་མིང་ཡིན་པ་ལས།  གང་ཟག་ཅིག་གི་མིང་མ་ཡིན་པ་ཤེས་དགོས་ཏེ།  འདི་དག་ནི་རིགས་ཀྱི་མིང་ཡིན་པའི་ཕྱིར།  དཔེར་ན།  ལྷ་དང་།  མི་དང་།  ལྷ་མ་ཡིན་ཞེས་སོགས་བགྲངས་པ་བཞིན་ནོ།  །  ལུང་གིས་ཀྱང་གྲུབ་སྟེ།  བོན་གྱི་བསྟན་འབྱུང་ལས།  བསྐལ་བའི་དུས་རབས་ཆེན་པོ་དྲུག་ཙམ་བྱུང་།  ཞེས་གསུངས་པའི་ཕྱིར།  འོ་ན་དུས་རབས་དེ་དག་ལ་དབང་བསྒྱུར་བྱེད་པོ་གང་གང་ཞེ་ན།  གོང་དུ་ཞུས་པ་ལྟར་སངས་རྒྱས་ཆོས་ལུགས་བོད་དུ་དར་བ་ནས་བཟུང་བོན་གྱི་ཤེས་རིག་དང་ལོ་རྒྱུས་རྣམས་བསུབ་ཅི་ཐུབ་བྱེད་རྒྱུ་ནི་ཆབ་སྲིད་ཀྱི་འོས་འགན་ཞིག་ཡིན་པ་དང་།  དབང་མཛད་འདི་དག་བཙན་པོ་རང་གི་རིགས་རུས་ཀྱི་བརྒྱུད་པ་མ་ཡིན་པའི་ཕྱིར་ན།  མཚན་དང་རིགས་རུས་ཀྱི་ལོ་རྒྱུས་ཐམས་ཅད་བསུབ་རྐྱང་གནང་ཟིན་པར་ངེས།  ཡིན་ནའང་བདེན་ལུང་པ་གཉིས་དེ་ཕུགས་ཐག་རིང་ཟེར་བའི་དཔེ་ལྟར།  གནའ་བོའི་དུས་དུས་རབས་དི་འདྲ་བྱུང་མྱོང་ཡོད་པ།  གྲོང་མི་རྒན་པོ་ཡན་གྱི་ཁ་ནའང་འཇགས་ཡོད་སྟབས།  བོད་ཁམས་སིལ་བུར་འཐོར་བའི་སྐབས་སུ་བོད་ཀྱི་ཆོས་ལུགས་ཁག་ལ་རང་དབང་ཅུང་ཟད་རེ་བྱུང་བ་དང་བསྟུན།  ལོ་རྒྱུས་མཁན་པོ་རྣམས་ཀྱིས།  སླར་ཡང་ལོ་རྒྱུས་ཀྱི་ཡིག་ཚང་དག་ཏུ་བཀོད་ཡོད་པ་འདི་རིན་ཐང་ཆེ་བའི་དཔྱད་གཞི